“รัฐ” เปิดยอดใช้จ่าย 3 โครงการกระตุ้นบริโภค รวมกว่า 4 หมื่นลบ.
“รัฐ” เปิดยอดใช้จ่าย 3 โครงการกระตุ้นการบริโภคภายในประเทศ “คนละครึ่ง-เพิ่มกำลังซื้อฯ” สะสมรวม 4 หมื่นลบ.
“รัฐ” เปิดยอดใช้จ่าย 3 โครงการกระตุ้นการบริโภคภายในประเทศ “คนละครึ่ง-เพิ่มกำลังซื้อฯ” สะสมรวม 4 หมื่นลบ.
19 ต.ค. 2565

นายอนุชา บูรพชัยศรี โฆษกประจำสำนักนายกรัฐมนตรี เปิดเผยความคืบหน้าการใช้จ่ายภายใต้โครงการกระตุ้นการบริโภคภายในประเทศ โดยข้อมูลล่าสุดเมื่อวันที่ 18 ต.ค.2565 เวลา 23.00 น. มีผู้ใช้สิทธิ สะสมรวม 38.22 ล้านคน ยอดใช้จ่ายสะสม รวม 40,053.9 ล้านบาท แบ่งเป็น
1.โครงการคนละครึ่ง ระยะที่ 5 มีผู้ใช้สิทธิสะสม 24.02 ล้านคน มียอดใช้จ่ายสะสม 34,638.7 ล้านบาท แบ่งเป็นส่วนที่ประชาชนจ่ายสะสม 17,630.5 ล้านบาท และรัฐร่วมจ่ายสะสม 17,008.2 ล้านบาท
2.โครงการเพิ่มกำลังซื้อให้แก่ผู้มีบัตรสวัสดิการแห่งรัฐ ระยะที่ 5 มีผู้ใช้สิทธิสะสม 13.14 ล้านคน ยอดใช้จ่ายสะสม 5,039.5 ล้านบาท
3.โครงการเพิ่มกำลังซื้อให้แก่ผู้ที่ต้องการความช่วยเหลือเป็นพิเศษ ระยะที่ 3 มีผู้ใช้สิทธิสะสม 1.06 ล้านคน ยอดใช้จ่ายสะสม 375.7 ล้านบาท
สำหรับความคืบหน้าในการเปิดรับลงทะเบียนโครงการการลงทะเบียนเพื่อสวัสดิการแห่งรัฐปี 2565 ตั้งแต่วันที่ 5 ก.ย.-17 ต.ค.65 มีประชาชนลงทะเบียนแล้วทั้งสิ้น 21,526,830 ราย โดยเป็นการลงทะเบียนผ่านหน่วยงานรับลงทะเบียนจำนวน 11,673,312 ราย และลงทะเบียนผ่านเว็บไซต์ จำนวน 9,853,518 ราย
ทั้งนี้กระทรวงการคลังยังเปิดให้ประชาชนที่มีคุณสมบัติและสนใจเข้าร่วมโครงการลงทะเบียนได้จนถึงวันที่ 31 ต.ค.65 ผ่านเว็บไซต์ https://บัตรสวัสดิการแห่งรัฐ.mof.go.th หรือ https://welfare.mof.go.th ได้ตั้งแต่เวลา 06.00-23.00 น.ของทุกวัน หรือลงทะเบียนผ่านหน่วยงานรับลงทะเบียนทั่วประเทศ โดยจะมีการประกาศผลการพิจารณาคุณสมบัติและยืนยันตัวตนสำหรับผู้ที่ผ่านคุณสมบัติภายในเดือน ม.ค.66
ขณะที่ตัวเลขจำนวนผู้ลงทะเบียนดังกล่าวยังไม่ได้เป็นผู้ที่ได้รับสิทธิ์สวัสดิการแห่งรัฐ ซึ่งต้องรอให้มีการตรวจสอบคุณสมบัติตามโครงการฯ อีกครั้ง ซึ่งรัฐบาลหวังว่า โครงการนี้จะสามารถช่วยประชาชนกลุ่มเปาะบางที่ตกหล่น ให้เข้าถึงโครงการความช่วยเหลือของภาครัฐได้ครอบคลุมมากยิ่งขึ้น